În luna martie, dedicată femeilor din întreaga lume, aducem în atenție povestea inspirațională a Mariei Chiriloi, plutonier de jandarmi, cu o pasiune de neegalat pentru profesia sa.
"De ce am devenit jandarmeriță? E simplu, am urmat pașii tatălui meu, fost militar și care mereu m-a învățat să fiu mândră, curajoasă și devotată țării!" își începe povestea Maria.
"Personalitatea mea este caracterizată prin două trăsături dominante: ambiția și sociabilitatea. Ambiția m-a făcut să-mi fixez niște scopuri bine definite pentru viitor, iar prin efort și muncă asiduă să le realizez."
În septembrie 2019, Maria a fost încadrată ca jandarm operativ al Direcției Generale de Jandarmi a Municipiului București, iar de aproape un an face parte din echipa Inspectoratului de Jandarmi Județean Bacău.
"Pe parcursul anilor cred că am dat dovadă de inteligenţă, responsabilitate, perseverenţă, flexibilitate, respect, aptitudini de comunicare, punctualitate, echilibru în gândire şi acţiuni, capacităţi organizatorice, pentru că în acest moment activez la secretariat", mărturisește ea.
Activând într-un colectiv format preponderent din bărbați, Maria a realizat importanța prezenței feminine în domeniul jandarmeriei. "Noi "femeile" avem o altă viziune asupra lucrurilor și respectiv în situații de stres, acționăm cu totul deosebit. O femeie în muncă de jandarmerie trebuie să aibă un caracter tare, o doză de curaj și pregătire profesională permanentă."
"Nu e deloc ușor să fii jandarmeriță și să îndeplinești în tocmai și la timp sarcinile trasate, dar când realizezi că aduci un aport considerabil societății, treci peste toate obstacolele", adaugă Maria, subliniind că pentru ea cariera în jandarmerie este mai mult decât o profesie – este o pasiune.
Maria Chiriloi, în vârstă de 25 de ani, este absolventă a Școlii Militare de Subofițeri Jandarmi "Petru Rareș" Fălticeni, promoția 2019, iar în prezent urmează cursurile Facultății de Drept la Universitatea Ecologică din București.
Îi urăm mult succes Mariei în continuarea carierei sale și ne inspirăm din dedicația și curajul ei în serviciul față de țară și comunitate!